# **Bokod-Dad-Kecskéd-Szákszend Kistérségi Általános Művelődési Központ**

# **Iskolai és Közművelődési Könyvtára Bokod**

**2010-2011-es tanév**

**beszámoló**

# A modern világ gyorsan változó információs környezetében a könyvtár Magyarországon is keresi a helyét.

# A hazai ágazati irányítás legújabb stratégiai terve még egyeztetés alatt van, ám fő törekvései, célkitűzései egyértelműen mutatják a könyvtárfejlesztés irányait:

* A könyvtár minden nyilvánosságra került információt és adatot közvetít.
* Hozzáférést biztosít ezen információkhoz és a könyvtári szolgáltatások jelentős részéhez.
* Új fejlesztésekkel és programokkal járul hozzá az olvasáskultúra fejlesztéséhez - elsősorban a *közoktatás olvasásnépszerűsítő akcióinak erősítésével*, az *iskolai könyvtárak korszerűsítésével*, több éves olvasási akció bevezetésével.  
    
  Közösségi szolgáltatásaival és a felnőttképzés támogatásával hozzájárul az életminőség javításához, a foglalkoztatottsághoz, a versenyképesség növeléséhez. Mindezen tevékenységeinél kiemelt fontosságú a partnerség minden érintett szervezettel, a foglalkoztatottsági lehetőségek meghatározó kezelése, valamint egy-egy könyvtártípus nyújtotta ismeretanyag folyamatos, szervezett továbbadása az önkormányzati és egyéb fenntartói megrendelések segítségével.

## Az iskolai könyvtárak korszerűsítése, a SULINET program iskolai könyvtárakba helyezése.

## Többéves olvasási akció kidolgozása és meghonosítása, a “Születéstől az első könyvemig”

# A koncepció különösen fontosnak tartja a *könyvtár,* mint *közösségi* *tér* szerep kiteljesítését.

# *A megvalósítás tényezői:*

## A képzett, megfelelő kompetenciákkal rendelkező szakemberek: könyvtárosok, informatikusok, könyvtári szakemberek,

## finanszírozási források megléte.

(Skaliczki Judit: Könyvtárfejlesztési stratégiai célok, 2008–2013. prezentáció)

Az olvasók növekvő igénye a gyorsabb információ-elérésre komoly feladat elé állítják az intézményeket, az info-technika újdonságainak könyvtári alkalmazását már megjelenésükkel párhuzamosan keresik a használók, olvasók. Egyre nyilvánvalóbb, hogy a könyvtár ma sem nélkülözhető, ma is szükség van olyan szakemberre, aki segít eligazodni az információ áradatában és ismeri azokat a módszereket és eszközöket, amelyek segítségével az olvasó megtalálhatja a számára szükséges, pontos információt. Társadalmi jelenség, hogy a betű, a szöveg mellett egyre több hangzó, képi és egyéb információt igényelnek a felhasználók, illetve ezek kombinált feldolgozása, alkalmazása egyre nagyobb teret hódít.

**A könyvtár látogatói**:

Könyvtárunk speciális kettős funkciójából adódóan a látogatók köre – érdeklődését, korát, iskolai végzettségét, foglalkoztatását tekintve - igen széles. Települési közkönyvtárként az olvasók legszélesebb köre által igényelt időpontokban tart nyitva, de rendelkezésre áll a közoktatás valamennyi résztvevője számára is.

A beiratkozott gyermek és felnőtt olvasóink száma évek óta 230-240 fő körül mozog, a látogatások (kölcsönzések, helyben használat, folyóirat-olvasó, Internet…) száma évente legalább 2000. A könyvtárban a feladatából adódóan felnőtt- és gyermekrészleg, helyismereti gyűjtemény, médiatár, folyóirat-olvasó van, valamint Internet hozzáférés áll a látogatók rendelkezésére.

Az Iskolai és Községi Könyvtár általános gyűjtőkörű, nyilvános, közművelődési és iskolai könyvtár. Dokumentumállománya közel tízezer egység (könyv, időszaki kiadvány, hangzó állomány, videokazetta, DVD CD, CD-ROM, számítógépes adathordozók, interaktív tanagyagok). Állományával a közösségi „vagyon” egyik legnagyobb értékét képviseli.

**Általános feladatok:**

- *Nyilvános könyvtárként* a gyűjtemény gyarapítása, megőrzése, feltárása, tájékoztató és szolgáltató tevékenység, Internet hozzáférés biztosítása, *forrásközpontként* közhasznú információk gyűjtése és rendelkezésre bocsátása.

- *Iskolai könyvtárként* a mindennapi rendelkezésre álláson túl:

- irányított önművelési tevékenység, mely szolgálja a tanuló felzárkóztatását, továbbhaladását, irányított tehetségfejlesztését.

- tanulási szokások, módszerek kialakítását.

*Könyvtár-pedagógia alkalmazási területei, tartalmai*:

- az írásban rögzített kultúra befogadása; olvasásértés, szövegértés, szövegek feldolgozása, tartalmuk felfogása, lényegük kiemelése, valamint a megszerzett ismeretek önálló, alkotó alkalmazása, probléma felismerése, megoldása, saját vélemény kialakítása, részterületek ismeretanyagának elsajátítása.

- kísérő tevékenységek: elektronikus és hagyományos források és információk összevetése és szuverén, értékelő, kritikus alkalmazása, forráskutatás, anyaggyűjtés, fogalmak értelmezése, elemző vizsgálata.

A könyvtár rendszeres könyv- és könyvtárhasználati órákat tart. Könyvhöz, irodalomhoz, olvasáshoz kapcsolódó rendezvényeket, író-olvasótalálkozókat, könyvbemutatókat, olvasópályázatokat szervez, kistérségi vetélkedőket rendez, és kiállításokat állít össze.

**Az eltel év sajátosságai:**

Több év tapasztalata mutatja, hogy a könyvtár népszerűsége akkor növekszik látványosan, ha új szolgáltatás, új állománytípus, vagy jelentős állomány-beszerzési keret kerül bevezetésre. A könyvtár életében minden fejlesztés (tárgyi, technikai, egyéb szolgáltatás) nagy előrelépést jelent, ebben a tanévben azonban kiemelkedő fejlődésről, sajnos nem számolhatunk be. Ahogy valamennyi bokodi tagintézmény költségvetését is kényszerű takarékosság kurtította, úgy a könyvtárét is. Az olvasók – felnőttek és gyermekek – egyenlőre még nem érezték meg ennek hatását (mindig tudunk új könyvet adni a kezükbe), mert az elmúlt évről némi maradványunk maradt és így e csekély összeggel gyarapíthatjuk a nyár folyamán az állományunkat. Ez látszólag majd nem jelent törést a gyarapításban. A következő évben reményeink szerint újra a megemelt, bíztató beszerzésről számolhatunk be. Mindenesetre a jelenlegi beszerzési keret csökkenése nem mutatkozik még az olvasási kedvben, de nem feledkezhetünk meg arról, hogy gyermeket és felnőttet az új könyv és folyóirat hoz be a könyvtárba.

**Kiemelt feladataink voltak:**

**I.** Helytörténeti, helyismereti gyűjtemény gondozása, gyarapítása (kiemelt figyelemmel kísérjük a Vértesről, Vértesi Natúrparkról megjelenő kiadványokat).

**II.** Médiatár bővítése (DVD, videokazetta, hangzóanyag, számítógépes dokumentum, interaktív tananyag…) sikeres pályázat esetén, illetve az érdekeltségnövelő támogatás felhasználásával.

**III.** Intézményi archívum gondozása mely gyűjti a tagintézmények rendezvényeinek fotóanyagát, az írott sajtóban történő megjelenést, az iskola és a tagintézmények életével kapcsolatos valamennyi megjelenési formát, a dokumentumtípusok legszélesebb körét.

**IV.** Kiemelt feladatunk volt a kötelező és ajánlott irodalom bővítése illetve példányszám növelése.

**V**. Tehetséggondozás, esélyteremtés multimédiás eszközökkel a könyvtárban; a könyvtár tehetséggondozó tevékenysége rendkívül széleskörű, ide tartozik az információkeresés oktatása, kutatómunka támogatása, vetélkedőre, tanulmányi versenyre való felkészítés, az ezekhez szükséges dokumentumok biztosítása.

**VI.** Az iskola tanulóinak tankönyvrendelése, a tartós és használt tankönyvek rendszerének kezelése.

A tanév során adatokat módosítottunk a könyvtári dokumentumokban: Szervezeti és Működési Szabályzatban, Könyvtárhasználati Szabályzatban, Gyűjtőköri Szabályzatban, ezen kívül kidolgozásra került a Küldetésnyilatkozat.

***Programok:***

* Szeptember 20-án író-olvasó találkozó szerveztünk Zsíros-Simon Mária költő részvételével. Ez a találkozó megerősített bennünket abban, hogy a műfaj él és lehetőség szerint keresni kell ezeket a lehetőségeket, hiszen drámai hatást gyakorolt a résztvevőkre, melynek hosszú távon nagy jelentősege van az olvasóvá válásban.
* A Magyar Népmese napja alkalmából szeptember 30-án játékos mesedélutánt rendeztünk. A diákönkormányzat segítségével kedves ajándékokkal lephettük meg a gyerekeket.
* Mesedélután sorozatot tartottunk ebben az évben Mikszáth Kálmán meséivel, történeteivel keddi napokon.

* A kistérségi általános iskolák számára immár hagyományosan – igen sok csapat részvételével - könyvbarát vetélkedőt szerveztünk a felső tagozatosok 5-6. osztályosainak Eric Knight: Lassie hazatér c. műve alapján.
* A 7-8. osztályosok számára pedig, Tamási Áron: Ábel a rengetegben című műve alapján nagyon jól sikerült kistérségi könyvbarát vetélkedőt tartottunk, melyre a meghívottak köre túlnyúlt megyénk határain is.
* Rendszeres irodalom-népszerűsítő kiállításokkal – tematikus (pl. Föld napja, Magyar Népmese napja, irodalmi évfordulók, Költészet napja, magyar népszokások….)figyelemfelkeltő (pl. új könyvek a könyvtárban, lapozgató, vakáció) – a könyvtár részt vett az iskola mindennapi életében könyvtár gyűjteményének segítségével.
* Heti rendszerességgel működött a „Könyvtár-mozi” – népszerű gyermek és ifjúsági filmek, ajánlott és kötelező olvasmányok kerültek feldolgozásra. Újdonság volt a gyerekek számára klasszikus szerzők (pl: Dickens: Twist Olivér) eredeti angol nyelven történő vetítése.
* „Internet-teázó” – a tanév során kibővült lehetőségekkel működött a heti - kedd, szerda, csütörtök, péntek délutáni - „számítástechnika szakkör”, amikor is azonos érdeklődésű gyerek (informatika, játék, autó-motorsport…stb.) találkozó helye a könyvtár.
* Itt kell megjegyeznünk, hogy a könyvtár szociális szerepe megnőtt, sok a délutánonként helyét kereső gyermek. Tudni lehet róluk, hogy otthon nem várja még szülő őket. A testvérek, barátok egymást keresik, várják meg a tanítási idő után, gyakran házi feladatokat készítenek, utána játszanak. Jól érzik magukat a könyvtárban, kötetlenül pihenhetnek – igyekszünk nekik az olvasás mellett más programokat, foglakozásokat is kínálni; társasjátékokat, ünnepkörökhöz kapcsolódó játékokat, rajzolást stb.
* Decemberben - karácsonyi ünnepkör, jeles napok, szokások körében – karácsonyi készülődést, foglalkozást tartottunk a könyvek segítségével.
* Szeptembertől áprilisig tartó rendezvénysorozatunk a „Ki lesz az év olvasója” vetélkedő – a gyerekek meghatározott ajánló bibliográfia alapján, a tanév során magyar és külföldi klasszikus, és napjaink népszerű szerzőinek könyveit olvassák és számolnak be az olvasottakról.
* április: a Magyar Költészet napja alkalmából, immár hagyományosan vers- és prózamondó versenyen vettünk részt az Oroszlányi Művelődési Központ és Könyvtárban, ahol a zsűri külön díjában részesültünk.
* A saját forrásokon kívül a könyvtár a pályázati lehetőségeket is rendszeresen kihasználja az állományrészek, AV eszközök bővítésérére. Ebben a tanévben az érdekeltségnövelő támogatás segítségével mind a felnőtt, mind a gyermekirodalmat bővíthettük.
* Szakmai rendezvényeken, konferenciákon, továbbképzéseken - valamennyi lehetőségen - részt vettünk.
* A nyári szünet alatt a könyvtár felnőtt részlegének áttekintésével állományellenőrzést tart. A rongálódott, tartalmilag elavult könyvek selejtezésére kerül sor.
* Továbbá minden nyári hónapban egy-egy hét ügyeletet tartunk.
* A könyvtár ellátja a tankönyvellátásra vonatkozó feladatokat. Ennek értelmében gondozza az ingyenes tankönyvellátásra jogosult tanulók számára a hasznát és tartós könyvek rendszerét is.

Bokod, 2011. június 15.

Dr.Sári Andrásné

könyvtáros